Մեծ եղեռնի յաջորդող տարիներուն Գամիշլիի մէջ գոյութիւն եղած են ֆետայիներու սերունդ նկատուող աւանդապահ ընտանիքներ, մանաւանդ` սասունցիներուն մէջ, հպարտ` իրենց պապերուն հերոսական անցեալով եւ սխրագործութիւններով, որոնց մէջ յեղափոխական ոգին միշտ վառ մնացած է: Անոնք իրենց նահապետական վարքն ու բարքը անաղարտ պահած են: Բնակարանները կահաւորած են աւանդական ձեւով եւ գորգերով ծածկուած: Շատեր պահած են նաեւ իրենց գաւառական տարազը: Մէկ խօսքով Հայրենիքը պահած իրենց սրտին եւ յիշողութեան մէջ, հոն հիմնած են փոքր Հայաստան մը: Շրջան մը հոն ապրած է ֆետայի քեռի Թադոն (Յարութիւն Սարգիսեան):